b'\n_START_ARTICLE_\nOrientul Mijlociu\n_START_PARAGRAPH_\nOrientul Mijlociu este o zon\xc4\x83 geografic\xc4\x83 situat\xc4\x83 \xc3\xaen sudul \xc8\x99i estul M\xc4\x83rii Mediterane, care se \xc3\xaentinde din estul Mediteranei p\xc3\xa2n\xc4\x83 \xc3\xaen Golful Persic. Orientul Mijlociu este o subregiune a Asiei, \xc3\xaens\xc4\x83 unii geografi sus\xc8\x9bin c\xc4\x83 este o parte a Africii._NEWLINE_Cele patru culturi principale din Orientul Mijlociu sunt cea evreiasc\xc4\x83, cea persan\xc4\x83, cea arab\xc4\x83 \xc8\x99i cea turc\xc4\x83. Aceste sfere culturale au origini lingvistice \xc8\x99i etnice diferite.\n_START_SECTION_\nIstorie\n_START_PARAGRAPH_\n\xc3\x8encep\xc3\xa2nd din mijlocul secolului XX, Orientul Mijlociu este un centru de afaceri mondial, \xc8\x99i probabil cea mai sensibil\xc4\x83 zon\xc4\x83 a lumii din punct de vedere strategic, politic, economic \xc8\x99i cultural. \xc3\x8en zon\xc4\x83 se afl\xc4\x83 importante resurse de \xc8\x9bi\xc8\x9bei, locul de na\xc8\x99tere \xc8\x99i centrul spiritual al iudaismului, cre\xc8\x99tinismului \xc8\x99i islamului. De asemenea, Orientul Mijlociu este locul de desf\xc4\x83\xc8\x99urare al conflictului arabo-israelian.\n_START_SECTION_\nGrani\xc8\x9be\n_START_PARAGRAPH_\nTermenul Orientul Mijlociu define\xc8\x99te o zon\xc4\x83 general\xc4\x83, deci nu exist\xc4\x83 grani\xc8\x9be precise. Majoritatea geografilor consider\xc4\x83 c\xc4\x83 acesta include Arabia Saudit\xc4\x83, Armenia, Azerbaijan, Bahrainul, Egiptul, Emiratele Arabe Unite, Georgia, Iranul, Turcia, Irakul, Israelul, Iordania, Kuweitul, Libanul, Omanul, Qatarul, Siria, Yemenul \xc8\x99i teritoriile palestiniene (Cisiordania \xc8\x99i f\xc3\xa2\xc8\x99ia Gaza). _NEWLINE_\xc8\x9a\xc4\x83rile din Magreb (Algeria, Libia, Maroc \xc8\x99i Tunisia) au leg\xc4\x83turi str\xc3\xa2nse cu Orientul Mijlociu, datorit\xc4\x83 asocierii lor culturale \xc8\x99i istorice puternice. \xc8\x9a\xc4\x83rile africane Mauritania \xc8\x99i Somalia au de asemenea leg\xc4\x83turi cu regiunea. Turcia \xc8\x99i Cipru, de\xc8\x99i din punct de vedere geografic, fac parte din Orientul Mijlociu, se consider\xc4\x83 p\xc4\x83r\xc8\x9bi ale Europei (de\xc8\x99i Universitatea Tehnic\xc4\x83 a Orientului Mijlociu este situat\xc4\x83 \xc3\xaen Ankara, Turcia). Afganistanul, situat \xc3\xaen estul Orientului Mijlociu, este \xc8\x99i el uneori considerat ca f\xc4\x83c\xc3\xa2nd parte din acesta.\n_START_SECTION_\nEurocentrism\n_START_PARAGRAPH_\nUnii au criticat termenul de Orient Mijlociu pentru c\xc4\x83 acesta ar promova eurocentrismul: regiunea este estic\xc4\x83 doar din perspectiva Europei occidentale. Pentru un indian se afl\xc4\x83 \xc3\xaen vest; pentru un rus, \xc3\xaen sud. Termenul mijlociu a produs la r\xc3\xa2ndul s\xc4\x83u confuzii. \xc3\x8enainte de Primul R\xc4\x83zboi Mondial, termenul de Orient Apropiat era folosit \xc3\xaen limbile din Europa de Vest cu referire la Balcani \xc8\x99i Imperiul Otoman, \xc3\xaen timp ce Orientul Mijlociu se referea la Persia, Afganistan \xc8\x99i uneori la Asia central\xc4\x83, Turkistan \xc8\x99i la Caucaz. (Orientul \xc3\x8endep\xc4\x83rtat se referea la \xc8\x9b\xc4\x83ri ca Malaezia sau Singapore, situate \xc3\xaen estul Asiei.)_NEWLINE_Odat\xc4\x83 cu dispari\xc8\x9bia Imperiului Otoman \xc3\xaen 1918, termenul de Orient Apropiat a ie\xc8\x99it din uz, \xc3\xaen timp ce termenul de Orient Mijlociu a \xc3\xaenceput s\xc4\x83 fie folosit pentru lumea arab\xc4\x83. Totu\xc8\x99i, termenul Orientul Apropiat, mai este folosit \xc3\xaen c\xc3\xa2teva discipline academice, cum ar fi arheologia \xc8\x99i istoria antic\xc4\x83, unde se refer\xc4\x83 la o zon\xc4\x83 identic\xc4\x83 cu cea descris\xc4\x83 de termenul Orientul Mijlociu \xc3\xaen limbajul cotidian.\n_START_SECTION_\nGeopolitic\xc4\x83\n_START_PARAGRAPH_\n\xc3\x8en opinia locotenent-colonelului Ralph Peters, fost ofi\xc8\x9ber american de informa\xc8\x9bii, care a lucrat \xc3\xaen Germania, actuala geografie politic\xc4\x83 a Orientului Mijlociu nu permite pacea._NEWLINE_Peters sus\xc8\x9binea, \xc3\xaen 2006, c\xc4\x83 la originea mi\xc8\x99c\xc4\x83rilor insurgente din zon\xc4\x83 se afla harta nedreapt\xc4\x83, trasat\xc4\x83 \xc3\xaen secolul trecut de Imperiul britanic \xc8\x99i Fran\xc8\x9ba colonial\xc4\x83.'